**ΕΝΗΜΕΡΩΣΗ προς τους/τις ΑΠΟΦΟΙΤΟΥΣ – ΦΟΙΤΗΤΕΣ/ΤΡΙΕΣ μας**

**Αγαπητές και αγαπητοί απόφοιτοι,**

Καθώς πλησιάζουν οι ορκωμοσίες και οι όμορφες στιγμές αποφοίτησης που όλοι περιμένουμε, θα θέλαμε να σας ενημερώσουμε για ένα θέμα που αφορά τον τρόπο εορτασμού των τελετών στο ΔΠΘ. Τον τελευταίο καιρό έχει παρατηρηθεί αυξημένη χρήση **κανονιών με κομφετί και σερπαντίνες – κυρίως πλαστικά και μη βιοδιασπώμενα υλικά –** κατά τη διάρκεια των τελετών, τόσο σε εσωτερικούς όσο και σε εξωτερικούς χώρους (αίθουσες, αμφιθέατρα, προαύλια).

Αν και κατανοούμε την ανάγκη για χαρά και έκφραση, η χρήση αυτών των υλικών έχει προκαλέσει αρκετά προβλήματα:

* Ο καθαρισμός τους είναι εξαιρετικά δύσκολος και χρονοβόρος. Σε πολλές περιπτώσεις τα μικροσκοπικά κομμάτια πλαστικού παραμένουν στους χώρους, δίνοντας μια εικόνα που δεν τιμά την κοινότητά μας.
* Το προσωπικό της Τεχνικής Υπηρεσίας ΔΠΘ, που ήδη έχει πολλές ευθύνες, συχνά καλείται να αφιερώσει σημαντικό χρόνο σε καθαρισμούς τέτοιου είδους, με κόστος σε ανθρώπινους και οικονομικούς πόρους.
* Τα υπολείμματα καταλήγουν σε ψευδοροφές, καλώδια ή φράζουν υδρορροές – με επιπτώσεις τόσο πρακτικές όσο και περιβαλλοντικές.
* Πάνω απ’ όλα, τα υλικά αυτά δεν διασπώνται και επιβαρύνουν το οικοσύστημα της περιοχής μας.

Για όλους αυτούς τους λόγους **και κυρίως ως μέτρο προστασίας του περιβάλλοντος**, **αποφασίστηκε να μη χρησιμοποιούνται πλέον κομφετί, σερπαντίνες ή παρόμοια υλικά** κατά τη διάρκεια των ορκωμοσιών – τόσο στους εσωτερικούς όσο και στους εξωτερικούς χώρους του ΔΠΘ.

**Σας καλούμε λοιπόν να στηρίξετε ενεργά αυτή την απόφαση, με τις εξής ενέργειες:**

* **Ενημερώστε φίλους και συγγενείς** εκ των προτέρων, ώστε να αποφευχθούν τέτοιες χρήσεις από άγνοια ή καλή πρόθεση.
* **Σεβαστείτε τους χώρους του Ιδρύματος**, το προσωπικό που εργάζεται για αυτές τις εκδηλώσεις και φυσικά, το περιβάλλον που μας φιλοξενεί.
* **Γιορτάστε με τρόπο δημιουργικό, οικολογικό και υπεύθυνο.** Η χαρά της ορκωμοσίας είναι μεγάλη και δεν χρειάζεται να συνοδεύεται από σκουπίδια – μπορεί να είναι εξίσου δυνατή και εντυπωσιακή με ένα δυνατό χειροκρότημα, μια αγκαλιά και πολλές φωτογραφίες.

Η γιορτή της αποφοίτησης είναι μια σημαντική στιγμή για όλους. Ας την κρατήσουμε όμορφη και καθαρή, για εμάς, για τους επόμενους και για το περιβάλλον μας.

Με εκτίμηση,

Εκ της Διοίκησης του ΔΠΘ